wickkiey/tamil-wikipedia-markdown huggingface dataset:
# பாட்னா பல் மருத்துவக் கல்லூரி


**பாட்னா பல் மருத்துவக் கல்லூரி** (*Patna Dental College*) பல் மருத்துவத்திற்கான ஒரு நிறுவனம் ஆகும். இது இந்தியாவில் பீகார் மாநிலத்தில், பாட்னா நகரில், பாட்னா பல்கலைக்கழகத்தின் கீழ் செயல்படும் கல்வி நிறுவனமாகும்.  

## வரலாறு
பாட்னா பல் மருத்துவக் கல்லூரி பீகார் அரசால், மருத்துவர் ஆர். பி. லால் முயற்சியால், செப்டம்பர் 9, 1960 அன்று, பாட்னா மருத்துவக் கல்லூரி மற்றும் மருத்துவமனை வளாகத்தில் நிறுவப்பட்டது.  

## இடம்
தற்போது இந்தக் கல்லூரி, பாட்னா நகரின் மையப்பகுதியில், அசோக் ராஜ்பாத்தில் பாட்னா மருத்துவக் கல்லூரி மருத்துவமனைக்கு அருகில், கங்கை ஆற்றின் கரையில் அமைந்துள்ளது.  

## துறைகள்

- வாய்வழி, மருத்துவம் & பல் கதிரியக்கவியல்
- *புரோஸ்டோடோன்டிக்சு*
- பாதுகாப்பு பல் மருத்துவம் & பல் உள் மருத்துவம்
- *ஆர்த்தடான்டிக்ஸ்*
- பல்புறத்திசு மருத்துவம்
- குழந்தை பல் மருத்துவம்
- வாய்வழி நோயியல்
- வாய்வழி அறுவை சிகிச்சை
- சமூக பல் மருத்துவம்

## படிப்புகள்

- இளநிலை பல் அறுவை சிகிச்சை (*BDS*)
- முதுநிலை பல் அறுவை சிகிச்சை (*MDS*)
# தாமசு கோப்பை


**தாமசு கோப்பை** என்பது இறகுப் பந்தாட்ட உலகக் கூட்டமைப்பில் உள்ள நாடுகளுக்கிடையே இரண்டு ஆண்டுகளுக்கு ஒரு முறை நடத்தப்படும் ஆடவர் குழுக்களுக்கான உலகக் கோப்பை ஆகும். டென்னிசு விளையாட்டில் உள்ள டேவிசு கோப்பையைப் போல் இறகுப்பந்தாட்டத்திலும் உருவாக்க வேண்டும் என்று சர் சார்சு தாமசு என்ற ஆங்கிலேய விளையாட்டு வீரரால் 1939ல் கருத்தளவில் உருவாக்கப்பட்டு 1949ல் முதல் தாமசு கோப்பைப் போட்டிகள் தொடங்கின.
# மீன்குளத்தி கோவில்



**மீன்குளத்தி கோவில்** இந்தியாவின் கேரள மாநிலம், பாலக்காடு மாவட்டம், நெம்மரா வட்டம் பல்லசனா (Pallassana) கிராமத்தில் அமைந்துள்ளது.  

## தோற்றம்
மீன்குளத்திக்காவு பல்லசேனாவில் உள்ள மிகப் பழமையான கோவிலாகும். பல நூற்றாண்டுகளுக்கு முன்பு வீரசைவ மன்னாடியார் குலத்தைச் சேர்ந்த மூன்று குடும்பங்கள் மீனாட்சி அம்மனைத் தங்கள் தெய்வமாக வழிபட்டனர்.  

கிராமங்களைச் சுற்றியுள்ள காடுகளால் கவரப்பட்ட அவர்கள், அங்கு குடியேறி வைர வணிகத்தில் செழித்து வளர்ந்தனர். அவர்கள் வணிகத்திற்குச் செல்லும் போதெல்லாம், அவர்கள் தங்கள் வழக்கமான பிரார்த்தனைகளை குல தெய்வத்திற்கு செலுத்தினர். அவர்களது குலத்தைச் சேர்ந்த வயதான ஒருவர், வீட்டிற்குச் செல்வதற்கு முன், வழக்கம்போல குளிக்கச் சென்றார். அவர் தனது மதிப்புமிக்க பொருட்களையும் பனை ஓலைக் குடையையும் இரண்டு இளைஞர்களின் பொறுப்பில் விட்டுச் சென்றார். திரும்பி வந்து பார்த்தபோது இளைஞர்கள் பொறுப்பில் விட்டுச்சென்ற பொருட்களை திரும்ப எடுக்க முடியாதது கண்டு திகைத்தார். குடையின் கீழ் மீனாட்சி வெளிப்பட்டதாகவும் இதன் காரணமாகவே இப்பொருட்களை அசைக்க முடியவில்லை என்று ஒரு சோதிடர் கூறினார். இந்த அதிசயத்தை காண ஏராளமான மக்கள் அங்கு குவிந்தனர். அந்த இடம் குடமன்னு எனப் பெயர் பெற்றது.  

தற்போதைய மீனாட்சி கோவிலும் அதை ஒட்டிய கோயில் குளமும் அடுத்து வந்த நான்கு நூற்றாண்டுகளில் கட்டப்பட்டது. நிகழ்ச்சிக்கு சாட்சியாக ஒரு திருமந்திரம் எழுதப்பட்டது. மண்ணடியார் குலம் 110 மனைகளாக (வீடுகளாக) வளர்ந்துள்ளது. . அவர்கள் நவராத்திரி, பொங்கல் மற்றும் பைரவ விழாக்களை நடத்துகின்றனர்.  

## கட்டிடங்கள்
கோவில் கட்டிடங்கள் கேரள பாணியில் கட்டப்பட்டுள்ளது. சுவரின் நிழல் தரையில் படாத வண்ணம் கட்டப்பட்டுள்ளது. கோவிலுக்கு இரண்டு நுழைவாயில்கள் உள்ளன, ஒன்று வடக்கிலும் மற்றொன்று மேற்கிலும் உள்ளன. கோவில் குளம் மேற்கு நுழைவாயிலுக்கு அருகில் உள்ளது.  

கொடிமரம் தேக்கு மரத்தால் செய்யப்பட்டது. கொடிமரத்திற்கான கவசம் தாமிர தகடுகளால் செய்யப்பட்டது. கருவறையில் மீனாட்சி அம்மனின் பெரிய அளவிலான சிலை அமைந்துள்ளது. பக்தர்கள் கருவறையைச் சுற்றி வர அனுமதி இல்லை. மூலவர் சிலையைச் சுற்றி, எட்டு துர்க்கைகள் (எட்டு பெண் தெய்வங்கள் - பிராமி, மகேஸ்வரி, கௌமாரி, *வைஷ்ணவை*, இந்திராணி, சாமுண்டி மற்றும் வாராஹி) நிறுவப்பட்டுள்ளன. கணபதி, வீரபத்திரர், துர்க்கை, சிவன், பைரவர், பிரம்ம ராட்சசர்கள் மற்றும் ஐயப்பன் ஆகியோருக்கு தனித்தனி சன்னதிகள் உள்ளன . அருகில் உள்ள வாமல மலையில் முருகன், கணபதி, சிவன், சாஸ்தா சன்னதிகள் உள்ளன.  

## நிகழ்வுகள்
நவராத்திரி, கார்த்திகை, மண்டல விளக்கு, மாசி திருவிழா, பள்ளிவேட்டை மற்றும் பைரவ பூஜை ஆகிய விழாக்கள் இக்கோவிலில் சிறப்பாகக் கொண்டாடப்படுகின்றன. எட்டு நாள் மாசி திருவிழாவில் இராமாயணம் மற்றும் மகாபாரதத்தின் காட்சிகளை சித்தரிக்கும் ஓட்டம் துள்ளல் மற்றும் கதகளி நிகழ்ச்சிகள் நடைபெறுகின்றன. விலையுயர்ந்த பொருட்களையும் பனை ஓலைக் குடையையும் காவல் காத்து நின்ற அந்த இளைஞர்களின் சந்ததியினர், தெய்வத்தின் வாளையும் தீபத்தையும் ஊர்வலமாக எடுத்துச் செல்வது வழக்கம்.  

கோவிலின் பணிகளில் மண்ணடியர் குலத்தினருக்கு சிறப்பு இடம் அளிக்கப்பட்டாலும், கோவில் திருவிழாக்களை நடத்துவதில் அனைத்து சமூகத்தினரும் பங்கேற்கின்றனர். கோவிலின் தனித்துவமான அமைப்பும், அதன் வழிபாட்டு முறையும், கிராமத்தின் பூர்வீக மக்களிடையே நன்மதிப்புப் பெற்றுள்ளது. இந்தக் குளத்தில் குளிப்பதால் (அதிக அளவிலான மீன்களுக்கு பெயர் பெற்றது) அனைத்து நாள்பட்ட நோய்களிலிருந்தும் விடுபடுவதாக பக்தர்கள் உறுதியாக நம்புகிறார்கள்.  

## மேலும் பார்க்கவும்

- கேரளாவின் கோவில்கள்
# ஜான் இலாண்டாவ்



**ஜான் இலாண்டாவ்** (; 23 சூலை 1960 – 5 சூலை 2024) என்ற திரைப்படத்தை தயாரித்ததற்காக அறியப்பட்டார், இது அவருக்கு அகாதமி விருதை வென்று தந்தது மற்றும் மொத்த வருவாயில் $2.19 பில்லியன் சம்பாதித்தது மற்றும் 2009 இல் அவதார் $2.8 பில்லியன் ஈட்டியது. 2021 ஆம் ஆண்டு நிலவரப்படி, இவை எல்லா காலத்திலும் அதிக வசூல் செய்த முதல் மற்றும் மூன்றாவது படங்களாகும். அதைத் தொடர்ந்து அலிடா: பேட்டில் ஏஞ்சல் (2019), அவதார்: தி வே ஆப் வாட்டர் (2022) போன்ற படங்களை தயாரித்துள்ளார்.
# யானையைப் பழக்குதல்

காட்டு யானையைக் குழியில் விழச் செய்தும், பழக்கிய பெண்யானையைக் கொண்டு ஆண்யானைகளை அழைத்துவரச் செய்தும் யானைகளைத் தன் இருப்பிடத்தில் வைத்துக்கொண்டு அந்த யானைகள் தன் சொல்லைப் புரிந்துகொண்டு செயல்படுமாறு அதற்குக் கற்றுத் தருவர். இந்தத் தொழில் பற்றிய செய்திகள் சங்ககால இலக்கியங்களில் உள்ளன.  

தமிழ்நாட்டில் வாழ்ந்த ஆரியர் **பெண்யானைகளைக் கொண்டு பிடித்துவந்து** பழக்கும் தொழிலைச் செய்து வந்தனர்.  

வடமொழிச் சொற்களைச் சொல்லி யானையைப் பழக்கி வைத்திருப்பர்.  

சிறுமலை அரசனும், கோடை மலையை வென்று தனதாக்கிக் கொண்டவனும், பயன் தரும் வேள்வி செய்தவனும் ஆகிய தென்னவன் மறவன் (பாண்டிய வேந்தனின் படைத்தலைவன்) நாட்டில் **குழியில் விழச் செய்த யானையை**ப் பழக்கும் இந்தத் தொழில் நடைபெற்றது.  

## மேற்கோள்
# மகாமாயா பிரசாத் சின்கா



**மகாமாயா பிரசாத் சின்கா** (*Mahamaya Prasad Sinha*)(1 மே 1909 - 1987) என்பவர் இந்திய அரசியல்வாதியும் பீகாரில் மார்ச் 1967 முதல் ஜனவரி 1968 வரை முதலமைச்சராக இருந்தவர் ஆவார்.பீகாரில் முதல் காங்கிரசு அல்லாத அரசாங்கமாக இவரது அரசு இருந்தது. சின்கா மகாராஜா காமக்யா நரேன் சிங் மற்றும் மகாராஜ் குமார் பசந்த் நரேன் சிங் ஆகியோரைப் பின்பற்றி அவர்களது அரசியல் ஜன கிராந்தி தளத்தின் உறுப்பினராகவும் இருந்தார். இவர் 1977-ல் பீகாரின் பாட்னா தொகுதியிலிருந்து 6வது மக்களவைக்கு, இந்திய நாடாளுமன்றத்தின் கீழ் சபைக்குத் தேர்ந்தெடுக்கப்பட்டார். காங்கிரசிலிருந்து விலகுவதற்கு முன், 1960களில் பீகார் பிரிவின் நான்கு முக்கிய தலைவர்களில் இவரும் ஒருவர். மற்றவர்கள் கிருஷ்ணா பல்லப் சஹாய், சத்யேந்திர நாராயண் சின்ஹா மற்றும் பினோதானந்த் ஜா ஆவர்.  

## ஆரம்ப கால வாழ்க்கை
மகாமாயா பிரசாத் 1909-ல் பிறந்தார். இவர் பீகாரில் உள்ள சிவான் மாவட்டத்தின் பிரபுத்துவ காயஸ்தர் குடும்பத்தில் பிறந்தவர் ஆவார். இவரது கல்வி வாழ்க்கை இவரது புத்திசாலித்தனம் மற்றும் பிரபலத்தால் அறியப்பட்டது. இவர் விளையாட்டு வீரராகவும் இருந்தார்.  

## அரசியல் வாழ்க்கை
1929-ல் அவர் ஐ. சி. எசுக்கு செல்லவிருந்தார். ஆனால் ஒத்துழையாமை இயக்கத்தில் சேர்ந்தார். எனவே மாவட்டத்தின் சர்வாதிகாரியாக நியமிக்கப்பட்டு ஓராண்டு சிறையில் அடைக்கப்பட்டார். மீண்டும் இவரைக் கைது செய்து ஏழு மாத சிறைத்தண்டனையினை வழங்கினர். சிறையில் இவருக்கு ஏற்பட்ட வெப்ப தாக்கத்தால் குரலை முற்றிலும் இழந்தார்.  

1931 முதல் பல ஆண்டுகள் அகில இந்தியக் காங்கிரசு கட்சியின் உறுப்பினராக இருந்து மாவட்ட காங்கிரசு குழுவின் தலைவரானார். இவர் பீகாரின் மிக முக்கியமான அரசியல்வாதி ஆவார். இவர் ஓர் திறமையான அமைப்பாளர் மற்றும் திறமையான எழுத்தாளர் ஆவார். பாபு ராஜேந்தர் பிரசாத், "சின்கா மிகவும் சக்திவாய்ந்த பேச்சாளர் மற்றும் மாகாணத்தின் சிறந்த பணியாளர்களில் ஒருவர், எனக்கு ஒரு மகன் போன்றவர்" என்றார்.
# கவிதா சிங் (அரசியல்வாதி)


**கவிதா சிங்** *(Kavita Singh)* என்பவர் ஐக்கிய சனதா தளம் கட்சியைச் சேர்ந்த இந்திய அரசியல்வாதி ஆவார். இவர் 2019 இந்தியப் பொதுத் தேர்தலில் சீவான் மக்களவைத் தொகுதியில் போட்டியிட்டு வெற்றி பெற்றார். இவர் 2011 இடைத்தேர்தல் மற்றும் 2015 தேர்தல்களில் தரௌந்தா சட்டமன்றத் தொகுதியிலிருந்து பீகார் சட்டமன்றத்திற்குத் தேர்ந்தெடுக்கப்பட்டு சட்டமன்ற உறுப்பினராகவும் பணியாற்றியுள்ளார். இந்தத் தொகுதி இவரது மாமியார் சக்குமாடோ தேவி வென்ற தொகுதியாகும். சேபி பல்கலைக்கழகத்தில் முதுகலைப் பட்டம் பெற்ற இவர், திருமணத்திற்குப் பிறகுத் தனது திருமண உடையிலேயே வேட்புமனு தாக்கல் செய்தார். தனது 26 வயதில் சட்டப் பேரவை உறுப்பினர் ஆனார். இவர் அரசியல்வாதியான அசய் குமார் சிங்கை மணந்தார்.
# 1-நாப்தலீன் தயோல்



**1-நாப்தலீன் தயோல்** (*1-Naphthalenethiol*) என்பது C<sub>10</sub>H<sub>7</sub>SH. என்ற மூலக்கூற்று வாய்ப்பாட்டால் விவரிக்கப்படும் ஒரு கரிம வேதியியல் கந்தகச் சேர்மமாகும். வெண்மை நிறத்தில் திண்மமாகக் காணப்படும் இச்சேர்மம் நாப்தலீனின் மோனோதயோல்களில் ஒன்றாக அறியப்படுகிறது. 2-நாப்தலீன் தயோல் என்பது நாப்தலீனின் மற்றொரு மோனோதயோல் ஆகும்.  
## தயாரிப்பு
நாப்தலீன்-1-சல்போனைல் குளோரைடை வெள்ளீயம்/ஐதரோகுளோரைடு முன்னிலையில் ஒடுக்குதல் வினைக்கு உட்படுத்தி 1-நாப்தலீன் தயோல் தயாரித்தல் நடைமுறையில் பின்பற்றப்படும் தயாரிப்பு முறையாகும்.  
பலேடியம் வினையூக்கியின் முன்னிலையில் 1-புரோமோநாப்தலீனை சிலில்தயோலேட்டுடன் சேர்த்து வினைபுரியச் செய்து தொடர்ந்து சிலாதயோயீத்தரை நீராற்பகுப்புக்கு உட்படுத்தியும் 1-நாப்தலீன் தயோல் தயாரிக்கப்படுகிறது. முதலில் 1-புரோமோநாப்தலீனிலிருந்து பெறப்படும் கிரிக்கனார்டு வினைக் காரணியிலிருந்து இது பெறப்பட்டது. இவ்வினைக்காரணியுடன் கந்தகத்தைச் சேர்த்து சூடுபடுத்தி தொடர்ந்து அமிலமாக்கல் வினையின் மூலம் சேர்மம் பெறப்பட்டது. 1-நாப்தலீன்சல்போனிக் அமிலத்துடன் முப்பீனைல்பாசுபீனைச் சேர்த்து அயோடின் வினையூக்க ஒடுக்க வினை மூலமாகவும் இதைத் தயாரிக்கலாம்.  

## வினைகள்
டெட்ராமெத்திலீன்டையமீன் முன்னிலையில் 1-நாப்தலீன் தயோல் பியூட்டைல் இலித்தியத்துடன் வினைபுரிந்து 2-இலித்தியம் வழிப்பெறுதியைக் கொடுக்கிறது.
# லங்காவி பன்னாட்டு வானூர்தி நிலையம்



**லங்காவி பன்னாட்டு வானூர்தி நிலையம்** ; (ஆங்கிலம்: *Langkawi International Airport*; மலாய்: *Lapangan Terbang Antarabangsa Langkawi*) என்பது மலேசியா, கெடா மாநிலத்தின் லங்காவி தீவில் அமைந்துள்ள ஒரு பன்னாட்டு வானூர்தி நிலையம் ஆகும்.  

இந்த வானூர்தி நிலையம், கெடா மாநில மக்களுக்கும்; பெர்லிஸ் மாநில மக்களுக்கும்; வானூர்திச் சேவையை வழங்கும் வானூர்தி நிலையமாக விளங்குகிறது. உள்நாட்டுச் சேவை; வெளிநாட்டுச் சேவை என இரு வகையான சேவைகளை வழங்கி வருகிறது.  

2019-ஆம் ஆண்டில், இந்த வானூர்தி நிலையத்திற்கு வருகை புரிந்தவர்களின் எண்ணிக்கை 2,946,150. அதே வேளையில் 44,599 விமான இயக்கங்களும் நடைபெற்று உள்ளன.  

## பொது

மலேசியப் பெருநிலத்துக் கடற்கரையில் இருந்து 30 கி.மீ. தொலைவில் உள்ளது. தீபகற்ப மலேசியாவின் நான்காவது பரபரப்பான வானூர்தி நிலையமாகக் கருதப்படுகிறது.  

லீமா **(LIMA)** என்று அழைக்கப்படும் லங்காவி அனைத்துலகக் கடல் விண்வெளி கண்காட்சி *(Langkawi International Maritime and Aerospace Exhibition)* நடைபெறும் இடமாகவும் இந்தப் பன்னாட்டு வானூர்தி நிலையம் விளங்குகிறது.  

கெடாவில் இரண்டு வானூர்தி நிலையங்கள் உள்ளன:  

**1. லங்காவி பன்னாட்டு வானூர்தி நிலையம்.** (லங்காவி)  

**2. சுல்தான் அப்துல் அலிம் வானூர்தி நிலையம்.** (அலோர் ஸ்டார்)  

## வரலாறு

1945-இல் ஜப்பானிய இராணுவத்தின் வானூர்தி நிலையமாகவும் பின்னர் பிரித்தானிய இராணுவத்திற்கான வானூர்தி நிலையமாகவும் செயல்பட்டது.  

இந்த வானூர்தி நிலையத்தின் கட்டுமானம் 1991-இல் தொடங்கியது. 1993 டிசம்பர் மாதம் நிறைவடைந்தது. செப்டம்பர் 2018-இல், ஆண்டுக்கு 4 மில்லியன் பயணிகளுக்கு இடமளிக்கும் வகையில் இந்த வானூர்தி நிலையத்தின் திறன்பாடு மேம்படுத்தப்பட்டது.  

## வானூர்திச் சேவைகள்

## உள்நாட்டுச் சேவைகள்
**'''பயணிகளின் எண்ணிக்கை மற்றும் வானூர்திகளின் புள்ளிவிவரங்கள்'''**

| 2003 | 726,817 | 287 | 8,931 |  |  |  |
| --- | --- | --- | --- | --- | --- | --- |
| 2004 | 845,276 | 16.3 | 325 | 13.2 | 8,711 | 2.5 |
| 2005 | 830,334 | 1.8 | 449 | 38.1 | 8,964 | 2.9 |
| 2006 | 934,024 | 12.5 | 487 | 8.5 | 27,622 | 208.1 |
| 2007 | 1,122,911 | 20.2 | 524 | 7.6 | 43,234 | 56.5 |
| 2008 | 1,196,956 | 6.6 | 589 | 12.4 | 41,837 | 3.2 |
| 2009 | 1,359,271 | 13.6 | 572 | 2.9 | 39,815 | 4.8 |
| 2010 | 1,374,729 | 1.1 | 434 | 24.1 | 33,064 | 17.0 |
| 2011 | 1,504,697 | 9.4 | 646 | 48.8 | 31,482 | 4.8 |
| 2012 | 1,594,106 | 5.9 | 754 | 16.7 | 33,056 | 5.0 |
| 2013 | 1,946,440 | 22.1 | 630 | 16.4 | 29,309 | 11.3 |
| 2014 | 2,221,997 | 14.2 | 567 | 10.1 | 28,694 | 2.1 |
| 2015 | 2,336,177 | 5.1 | 647 | 14.1 | 30,853 | 7.5 |
| 2016 | 2,655,271 | 13.7 | 588 | 9.0 | 31,035 | 0.6 |
| 2017 | 2,767,707 | 4.2 | 759 | 29.0 | 31,863 | 2.7 |
| 2018 | 2,735,703 | 1.2 | 832 | 9.6 | 37,528 | 17.8 |
| 2019 | 2,946,150 | 7.7 | 907 | 9.0 | 44,599 | 18.8 |
| 2020 | 967,512 | 67.2 | 457 | 49.6 | 20,915 | 53.1 |
| <sup>*சான்று: மலேசிய வானவூர்தி நிலையங்கள் நிறுவனம்*</sup> | } |  |  |  |  |  |

**'''லங்காவி பன்னாட்டு வானூர்தி நிலையத்தின் உள்நாட்டுச் சேவைகள் (2022 மே மாதம் - புள்ளிவிவரங்கள்)'''**

| வானூர்தி
நிறுவனங்கள் | Note |  |  |
| --- | --- | --- | --- |
| 1 | கோலாலம்பூர்–சிப்பாங், கோலாலம்பூர் | 105 | AK, MH |
| 2 | கோலாலம்பூர்–சுபாங், சிலாங்கூர் | 55 | FY, OD |
| 3 | பினாங்கு, பினாங்கு | 21 | AK, FY |
| 4 | ஜொகூர் பாரு, ஜொகூர் | 5 | AK |
| 5 | கோத்தா பாரு, கிளாந்தான் | 8 | AK, OD |
| 6 | ஈப்போ, பேராக் | 3 | AK |
# கோலார் அணை


**கோலார் அணை** (*Kolar Dam*) இந்தியாவின் போபால் நகரத்திற்கு தென்மேற்கே 35 கி.மீ. தொலைவில் அமைந்துள்ளது. நர்மதை நதியின் கிளை நதியான கோலார் ஆற்றின் மீது செகோர் மாவட்டத்தில் உள்ள இலவாக்வேரி கிராமத்திற்கு அருகில் இந்த அணை கட்டப்பட்டுள்ளது.  

## சிறப்புகள்
மத்தியப் பிரதேசத்தின் பொது சுகாதார பொறியியல் துறையால் நிர்வகிக்கப்படும் கோலார் நீர் சுத்திகரிப்பு ஆலைக்கு கோலார் அணை நீர் ஒரு மூல நீர் ஆதாரமாகும். இங்கிருந்து தோராயமாக ஒரு நாளைக்கு 153 மில்லியன் லிட்டர் தண்ணீர் சுத்திகரிக்கப்பட்டு போபால் நகரத்திற்கு அனுப்பப்படுகிறது. போபால் நகரத்தின் மொத்த நீர் விநியோகத்தில் இது 60% ஆகும். கோலார் அணையின் நீர் சுத்திகரிப்பு நிலையம் போபால் நகரத்திற்கு நீர் விநியோகத்தை ஏற்பாடு செய்யும் நீர் சுத்திகரிப்பு நிலையங்களில் மிகப்பெரியது மற்றும் சிறந்தது என கருதப்படுகிறது.  

## நோக்கம்
போபால் நகரத்திற்கான நீர்ப்பாசனமும் தண்ணீர் பகிர்வும் கோலார் அணையின் முக்கியமான நோக்கங்களாகும்.
# கெப்பாலா பத்தாஸ், கெடா



**கெப்பாலா பத்தாஸ்** *(கெப்பாலா பத்தாஸ், கெடா)*; (ஆங்கிலம்: *Kepala Batas, Kedah*; மலாய்: *Kepala Batas, Kedah*) என்பது மலேசியா, கெடா மாநிலத்தில், குபாங் பாசு மாவட்டத்தில் உள்ள ஒரு புறநகர்ப்பகுதி ஆகும். கெடாவில் வாழும் உள்ளூர்வாசிகள் இந்த இடத்தை *கெப்பாலே பாத்தே* (*Kepala Bataih*) என்று அழைப்பதும் உண்டு.  

கெடா மாநிலத்தின் தலைநகரான அலோர் ஸ்டார் நகரிலிருந்து 15 கி.மீ. (9.3 மைல்) தொலைவில் உள்ளது. இங்குதான் சுல்தான் அப்துல் அலிம் வானூர்தி நிலையம் எனும் அலோர் ஸ்டார் வானூர்தி நிலையம் அமைந்துள்ளது.  

கெப்பாலா பத்தாஸ் எனும் பெயரில் பினாங்கு, செபராங் பிறையில் மற்றொரு நகரம் உள்ளது. அதை கெப்பாலா பத்தாஸ், பினாங்கு என்று அழைக்கிறார்கள்.
# திருவொற்றியூர் மெற்றோ நிலையம்



**திருவொற்றியூர் மெற்றோ நிலையம்** (*Tiruvottriyur metro station*) என்பது சென்னை மெட்ரோவின் தடம் 1 விரிவாக்கத்தில் உள்ள ஒரு மெட்ரோ நிலையம் ஆகும். இது சென்னை மெட்ரோவின் நீல வழித்தடத்தில் உள்ள 26 நிலையங்களில் ஒன்றாகும். இந்த நிலையம் திருவொற்றியூர் மற்றும் சென்னையின் பிற வடக்கு புறநகர்ப் பகுதிகளுக்குச் சேவை செய்யும்.  

## வரலாறு
இந்த நிலையம் 14 பிப்ரவரி 2021 அன்று திறக்கப்பட்டது. இது நிலை 1 நீல வழித்தட வடக்கு விரிவாக்கத்துடன் உள்ளது.  

## நிலையம்

### கட்டமைப்பு
திருவொற்றியூர் நீல வழித்தடத்தில் அமைந்துள்ள ஓர் உயரமான மெட்ரோ நிலையம் ஆகும்.  

## நிலைய அமைப்பு
| **L1** | மெஸ்ஸானைன் | கட்டணக் கட்டுப்பாடு, நிலைய முகவர், மெட்ரோ பயண அட்டை விற்பனை இயந்திரங்கள், குறுக்குவழி |
| --- | --- | --- |
| **L2** | <small>பக்க மேடை எண்- 1, கதவுகள் இடதுபுறம் திறக்கும்</small> |  |
| <span>**தெற்கு நோக்கி**</span> | நோக்கி → சென்னை சர்வதேச விமான நிலையம்
<small>அடுத்த நிலையம்திருவொற்றியூர் தேரடி</small> |  |
| <span>**வடக்கு நோக்கி**</span> | நோக்கி ← விம்கோ நகர் |  |
| <small>பக்க மேடை எண்- 2, கதவுகள் இடதுபுறம் திறக்கும்</small> |  |  |
| **L2** |  |  |

## மேலும் பார்க்கவும்

- சென்னை
- சென்னை மெட்ரோ நிலையங்களின் பட்டியல்
- சென்னையில் உள்ள ரயில் நிலையங்கள்
# ஜேம்சு கோர்னர்



**ஜேம்ஸ் ராய் கோர்னர்** (14 ஆகஸ்ட் 1953 - 22 ஜூன் 2015) என்பவர் அமெரிக்க நாட்டு இசைக்கலைஞர் மற்றும் இசையமைப்பாளர் ஆவார். இவர் 1997 இல் டைட்டானிக் என்ற படத்தில் பணிபுரிந்ததற்காக மிகவும் அறியப்படுகிறார். அத்துடன் 2010 இல் ஜேம்ஸ் கேமரூன் இயக்கத்தில் வெளியான அவதார் என்ற படத்திற்காக அவர் எல்லா காலத்திலும் அதிக வசூல் செய்த படத்திற்கான இசைக்கலைஞராக ஆனார்.  

இவர் இரண்டு அகாதமி விருது, ஆறு கிராமி விருதுகள், இரண்டு கோல்டன் குளோப் விருதுகள், மூன்று சாட்டிலைட் விருதுகள், மூன்று சனி விருதுகளை வென்றுள்ளார் மற்றும் மூன்று பிரித்தானிய அகாடமி விருதுகளுக்கு பரிந்துரைக்கப்பட்டார்.  

இவர் விமானம் ஓட்டுவதில் ஆர்வமாக இருந்த காரணத்தால், தனது 61 வயதில் தனது சார்ட் டுகானோ டர்போபிராப் என்ற தனி விமானத்தை ஓட்டும் போது ஒரு விபத்தில் இறந்தார்.
# அனிருத் குமார் யாதவ்


**அனிருத் குமார் யாதவ்** (*Aniruddh Kumar Yadav*) என்பவர் இந்திய அரசியல்வாதியும் பீகார் மாநில சட்டமன்ற உறுப்பினரும் ஆவார். இவர் இராச்டிரிய ஜனதா தளத்தின் உறுப்பினர் ஆவார். இவர் 2010ஆம் ஆண்டு முதல் பீகார் சட்டமன்ற உறுப்பினராக பக்தியார்பூர் தொகுதியிலிருந்து பீகார் சட்டப் பேரவைக்குத் தேர்ந்தெடுக்கப்பட்டுள்ளார்.
# இசுடீபன் லாங்



**இசுடீபன் லாங்** (பிறப்பு: சூலை 11, 1952) என்பவர் அமெரிக்க நாட்டு நடிகர் ஆவார். இவர் 1977 ஆம் ஆண்டு முதல் மன்ஹன்டர் (1986), கெட்டிஸ்பர்க், டோம்ப்ஸ்டோன் (1993), காட்ஸ் அண்ட் ஜெனரல்ஸ் (2003), அவதார் (2009) மற்றும் டோன்ட் ப்ரீத் (2016) உள்ளிட்ட பல படங்களில் நடித்ததற்காக அறியப்படுகிறார்.
# கோபால் ரவிதாசு

**கோபால் ரவிதாசு** (*Gopal Ravidas*) என்பவர் பீகாரைச் சார்ந்த இந்திய அரசியல்வாதி ஆவார். இவர் தற்போதைய பீகார் சட்டமன்ற உறுப்பினர் ஆவார். ரவிதாசு 2020<nowiki/>ஆம் ஆண்டு நடைபெற்ற பீகார் சட்டமன்றத் தேர்தலில் இந்தியப்  
பொதுவுடைமைக் கட்சி (மார்க்சிஸ்ட்-லெனினிஸ்ட்) விடுதலை கட்சியின் வேட்பாளராகப் புல்வாரி சட்டமன்றத் தொகுதியில் போட்டியிட்டு வெற்றி பெற்றார்.
# விபா தேவி


**விபா தேவி** (*Vibha Devi*) என்பவர் இந்திய அரசியல்வாதியும் பீகாரின் தற்போதைய சட்டமன்ற உறுப்பினரும் ஆவார். இவர் இராச்டிரிய ஜனதா தளத்தைச் சார்ந்தவர். 2020 ஆம் ஆண்டு பீகார் சட்டமன்ற தேர்தலில் நவாடாவிலிருந்து சட்டமன்ற உறுப்பினராகத் தேர்ந்தெடுக்கப்பட்டார். இவர் ராஜ் பல்லப் யாதவின் மனைவி ஆவார்.  

விபா தேவி 2019 ஆம் ஆண்டில் இராசுட்ரிய சனதா தளம் கட்சியின் சார்பாக வேட்பாளராக நவாதா மக்களவைத் தொகுதியில் போட்டியிட்டார். ஆனால் சந்தன் சிங்கிடம் தோற்றார்.
# சுதாகர் சிங்


**சுதாகர் சிங்** (*Sudhakar Singh*) என்பவர் பீகாரைச் சார்ந்த இந்திய அரசியல்வாதி ஆவார். இவர் தற்போதைய பீகார் சட்டமன்ற உறுப்பினரும் ஆவார். சுதாகர் சிங் இராச்டிரிய ஜனதா தளம் மாநில தலைவர் ஜக்தானந்த சிங்கின் மகன் ஆவார். சிங் தில்லி பல்கலைக்கழகத்தின் கிரோரிமல் கல்லூரியில் பட்டப்படிப்பினை முடித்துள்ளார். சிங் பீகாரிலும் கல்வி நிறுவனங்களை நடத்தி வருகிறார். 2020ஆம் ஆண்டு நடைபெற்ற பீகார் சட்டப் பேரவைத் தேர்தலில் இராச்டிரிய ஜனதா தளம் சார்பில் ராம்கட் சட்டமன்றத் தொகுதியில் போட்டியிட்டு வெற்றி பெற்றார்.  

## மக்களவை உறுப்பினராக
சுதாகர் சிங் 2024ஆம் ஆண்டு நடைபெற்ற இந்தியப் பொதுத் தேர்தலில் பக்ஸர் மக்களவைத் தொகுதியில் இராச்ட்டிரிய ஜனதா தளம் வேட்பாளராகப் போட்டியிட்டு வெற்றி பெற்று மக்களவை உறுப்பினர் ஆனார்.
# கெர்த்தே வானூர்தி நிலையம்



**கெர்த்தே வானூர்தி நிலையம்** ; (ஆங்கிலம்: *Kerteh Airport*; மலாய்: *Lapangan Terbang Kerteh*) என்பது மலேசியா, திராங்கானு, கெமாமான், கெர்த்தே எனும் இடத்தில் அமைந்துள்ள வானூர்தி நிலையம்.  

இந்த வானூர்தி நிலையம் பெட்ரோனாஸ் *(Petronas)* நிறுவனத்திற்குச் சொந்தமான தனியார் வானூர்தி நிலையம் ஆகும்.  

தென் சீனக் கடலில் 100 - 200 கி.மீ. தொலைவில் உள்ள பல்வேறு எண்ணெய்த் தளங்களுக்கு, 'பெட்ரோனாஸ்' நிறுவனப் பணியாளர்களையும்; 'எக்சான்மொபில்' *(ExxonMobil)* பணியாளர்களையும்; உலங்கூர்திகள் மூலமாக அனுப்பும் நோக்கத்திற்காக இந்த நிலையம் உருவாக்கப்பட்டது.  

பின்னர் அதே ஊழியர்களை மலேசியாவின் இதர இடங்களுக்கு வானூர்திகளின் மூலமாகத் திருப்பி அனுப்புவதற்கும் இந்த வானூர்தி நிலையம் பயன்படுத்தப்பட்டது.  

## பொது

2019-ஆம் ஆண்டில் இருந்து, செனாய் வானவூர்தி நிலையச் சேவை நிறுவனத்தால் இயக்கப்படுகிறது. இந்த வானவூர்தி நிலையம் சிறியதாக இருந்தாலும், 1,362 மீ (4,469 அடி) நீளமான ஓடுபாதையைக் கொண்டுள்ளது. போயிங் 737-400 ரக விமானங்களின் பயன்பாட்டிற்கு இடமளிக்கும் வகையில் ஓடுபாதை அமைக்கப்பட்டு உள்ளது.  

கெர்த்தே வானூர்தி நிலையத்தின் பெரும்பாலான செயல்பாடுகள் மலேசிய உலங்கூர்தி சேவை நிறுவனம் *(Malaysia Helicopter Services)* எனும் நிறுவனத்தின் மூலமாக நடைபெறுகின்றன.  

### பெட்ரோனாஸ் தொழிலாளர்கள்

உலங்கூர்திகளின் மூலமாக, தென் சீனக் கடலில் உள்ள பெட்ரோனாஸ் எண்ணெய் தளங்களுக்கும்; எக்சான்மொபில் எண்ணெய் தளங்களுக்கும்; தொழிலாளர்கள் கொண்டு செல்லப் படுவது வழக்கமாக உள்ளது.  

தவிர, எண்ணெய் தளங்களில் வேலை செய்யும் தொழிலாளர்களை, வார நாட்களில், கோலாலம்பூர், சுபாங்கில் இருக்கும் சுல்தான் அப்துல் அஜிஸ் ஷா வானூர்தி நிலையத்திற்கு **(SZB)** கொண்டு செல்லவும் இதே கெர்த்தே வானூர்தி நிலையம் பயன்படுத்தப் படுகிறது.  

## வரலாறு

இருப்பினும் வணிக ரீதியில், பயணிகளின் பற்றாக்குறையால் 1985-ஆம் ஆண்டு முதல் 20 ஆண்டுகளுக்கும் மேலாக இந்த வானூர்தி நிலையம் பயன்படுத்தப் படாமல் இருந்தது. தென் சீனக் கடலின் எண்ணெய்த் தளங்களுக்குத் தொழிலாளர்களை அனுப்புவதற்கும்; மீண்டும் அவர்களை சுபாங் வானூர்தி நிலையத்திற்குக் கொண்டு செல்வதற்கு மட்டுமே பயன்படுத்தப்பட்டது.  

இருப்பினும், சிறிது காலம் பெலாங்கி ஏர் *(Pelangi Airways)* வானூர்தி நிறுவனம் இயங்கி வந்தது, ஆனால் வருமானம் இல்லாததால் அதன் சேவையும் நிறுத்தப்பட்டது.  

### போட்டி போடும் நிலை

இந்தக் கெர்த்தே வானூர்தி நிலையம், கோலா திராங்கானுவில் உள்ள சுல்தான் மாமுட் வானூர்தி நிலையம் *(Sultan Mahmud Airport);* மற்றும் குவாந்தான் நகரில் உள்ள சுல்தான் அகமத் ஷா வானூர்தி நிலையம் *(Sultan Ahmad Shah Airport);* ஆகியவற்றுடன் போட்டி போடும் நிலையிலும் உள்ளது.  

2009 ஜனவரி 12-ஆம் தேதி வணிகப் பயன்பாட்டுக்காக இந்த நிலையம் மீண்டும் திறக்கப்பட்டது. சுபாங்கில் உள்ள சுல்தான் அப்துல் அஜிஸ் ஷா வானூர்தி நிலையத்திலிருந்து ஒரு நாளைக்கு இரண்டு முறை பயர்பிளை சேவைகளை வழங்கி வந்தது.  

இப்போது திங்கள் முதல் வியாழன் வரை, அதே சேவையை மலின்டோ ஏர் நிறுவனம் தொடர்கிறது.
# அய்மான் மகளிர் கலை அறிவியல் கல்லூரி


**அய்மான் மகளிர் கலை அறிவியல் கல்லூரி** (AIMAN College of Arts and Science for Women) என்பது 2000ஆம் ஆண்டில் அய்மான் கல்வி மற்றும் பொதுநலச்சங்கத்தால் உருவாக்கப்பட்ட கலை அறிவியல் கல்வி நிறுவனமாகும். திருச்சிராப்பள்ளி மாவட்டம் கே. சாத்தனூரில் இக்கல்லூரி அமைந்துள்ளது. இக்கல்லூரி திருச்சிராப்பள்ளி, பாரதிதாசன் பல்கலைக்கழகத்தின் இணைவு பெற்ற சுயநிதிக் கல்லூரியாகும். இறைவா எனக்கு கல்வி ஞானத்தை அருள்வாயாக! என்னும் குறிக்கோளின் அடிப்படையில் இயங்கிவருகின்றது.  

## அமைவிடம்
திருச்சிராப்பள்ளியின் கே.சாத்தனூர் பகுதியில் அமைந்துள்ளது.  

## துறைகள்
இக்கல்லூரியில் கலை, அறிவியல் புலங்களில் பின்வரும் துறைகளுக்கானப் படிப்புகள் வழங்கப்படுகின்றன.  

### இளநிலை
- ஆங்கிலம்
- வணிகம்
- வணிக மேலாண்மையியல்
- கணினி அறிவியல்
- ஆடை வடிவமைப்பு
- கணிணி பயன்பாட்டியல்
- கணிதம்
- உணவு மற்றும் ஊட்டச்சத்து அறிவியல்
- இயற்பியல்

### முதுநிலை
- ஆங்கிலம்
- வணிகம்
- கணினி அறிவியல்
# பினகடி நிலக்கீல் ஏரி


இயற்கை-வரலாற்று அருங்காட்சியகம். ]]  
**பினகடி நிலக்கீல் ஏரி** (அல்லது **பினகடி தார் குழிகள்**) என்பது அசர்பைஜானின் நகர்ப்புறமான பக்கூவில் உள்ள தார் குழிகளின் தொகுப்பாகும். இங்குப் பல்லாயிரக்கணக்கான ஆண்டுகளாக நிலக்கீல் அல்லது தார் தரையிலிருந்து கசிந்துள்ளது. தார் பெரும்பாலும் தூசி, இலைகள் அல்லது தண்ணீரால் மூடப்பட்டிருக்கும். பல நூற்றாண்டுகளாக, தாரில் சிக்கிய விலங்குகளின் எலும்புகள் பாதுகாக்கப்பட்டுள்ளன.  

இங்கு பண்டைய தாவரங்கள் மற்றும் விலங்கினங்கள் பாதுகாக்கப்படுகின்றன. மார்ச் 16, 1982 அன்று அசர்பைஜான் குடியரசு அரசாங்கத்தின் ஆணை எண். 167கீழ் இது சிறப்பு முக்கியத்துவம் வாய்ந்த ஒரு நினைவுச்சின்னமாக அரசால் பாதுகாக்கப்படுகிறது.  

## புவியியல் பகுதி
பினகடி பகுதியானது மலையின் உச்சியில் பினகடி குடியேற்றத்தின் தென்கிழக்கே 0.5 கி. மீ. தொலைவிலும், பாகுவின் வடக்கே 7 கி. மீ. தொலைவிலும் அமைந்துள்ளது. இதன் அருகில் உள்ள கடற்கரை 10 கி.மீ. தொலைவில் தெற்கையும் வடக்கே 25 கி.மீ. தொலைவில் அமைந்துள்ளது.  

எலும்பு கொண்டுள்ள பகுதி தோராயமாக 1.5 ஹெக்டேர்களை உள்ளடக்கியது. இது கைரார் மலைக்கு அருகில் உள்ள மலை உச்சியில் அமைந்துள்ளது. இப்பகுதி தற்போதைய கடல் மட்டத்திலிருந்து 54-57 மீ உயரத்திலும், பாயுக்ஷோர் ஏரியின் மட்டத்திலிருந்து 48 மீ உயரத்திலும் உள்ளது. ஒரு பழங்கால மண் எரிமலை (கிச்சிக்-டாக்) புதை படிவ பகுதிக்கு வடக்கே அமைந்துள்ளது. மேலும் வடக்கே மெரிடியோனலாக நீளமான, உப்புத்தன்மை கொண்ட மசாசிர் ஏரி (மிர்தலியாபி) மற்றும் வடகிழக்கில் பினகடி ஏரி உள்ளது. கிழக்கே கரியாடக்-சோர் என்ற தாழ்வுப் பகுதி உள்ளது. இதைத் தாண்டி பாலகானி பீடபூமி உள்ளது. பினகடி மலையிலிருந்து எண்ணெய் தாங்கும் சலினாசு மற்றும் உப்புத்தன்மை கொண்ட பெயுக்-சோர் ஏரி ஆகியவை தென்கிழக்கு வரை நீண்டு காணப்படுகிறது.  

## இயற்கை-வரலாற்று அருங்காட்சியகம்
பினகடி பகுதியில் விலங்கினங்கள் மற்றும் தாவரங்கள் கொண்ட கலிபோர்னியா லா ப்ரியா தார் குழிகளை விட குவாட்டர்னரி விலங்கு புதைபடிமங்களின் எண்ணிக்கை செழுமையாக இருப்பதாகப் பரிந்துரைக்கப்படுகிறது. காக்கேசியா, மத்திய கிழக்கு மற்றும் என்ஐஎஸ் நாடுகளின் ஐரோப்பியப் பகுதியின் படிம உயிரியலினைப் படிப்பதில் பினகாடி படிவுகள் முக்கியமானது.
# இராதாராணி தேவி



**இராதாராணி தேவி** (*Radharani Devi*) இருபதாம் நூற்றாண்டின் முக்கியமான வங்காளா மொழி பெண் கவிஞர்களில் ஒருவராவார்.  

## இலக்கிய வாழ்க்கை
1924 ஆம் ஆண்டு பாசுமதியில் வெளியான *பீமாதா* (மாற்றாந்தாய்) என்ற சிறுகதையே இவரது முதல் வெளியிடப்பட்ட படைப்பாகும். இதேபோல் இவரது முதல் கட்டுரை *புருசு* (ஆண்) என்பதாகும். இக்கட்டுரை கல்லோல் பத்திரிகையில் வெளியிடப்பட்டது. 1929 ஆம் ஆண்டு தேவியின் முதல் கவிதை தொகுப்பு நூல் "இலிலாகமல்'' வெளியிடப்பட்டது.  

தனது இரண்டாவது புத்தகமான *புக்கர் பீனாவை* *அபராசிதா தேவி* என்ற பெயரில் இவர் எழுதினார். அதன் பிறகு இவர் தனது மூன்றாவது கவிதைத் தொகுப்பான *போனோ போகோகி* மற்றும் நான்காவது புத்தகமான பிசித்ரா *ரூபினி* இரண்டையும் தனது உண்மையான பெயரில் எழுதினார்.  

வங்காள எழுத்தாளர் வட்டாரமான ரபிபாசரில் பிரமதா சோத்ரியுடனான விவாதத்தில் தேவி பிரபலமானார். அங்கு முதல் பெண் உறுப்பினராக இவர் சேருவதை முதலில் சரத் சந்திர சட்டபாத்யாயா எதிர்த்தார். ஆனால் பின்னர் சலதர் சென்னின் சமாதனப்படுத்தலுக்குப் பின்னர் வரவேற்கப்பட்டார். இருபதாம் நூற்றாண்டில் ஆண்களின் ஆதிக்கத்தில் இருந்த வங்காள மொழி இலக்கிய அரங்கில் பெண்களின் உரிமைக்காகப் போராடுவதாக இராதாராணி தேவி அறியப்பட்டார்.  

## தனிப்பட்ட வாழ்க்கை
இராதாராணி தேவி 13 வயதில் சதேந்திரநாத் தத்தாவை மணந்தார். தத்தா திருமணமான அதே வருடத்தில் ஆசியக் காய்ச்சலால் பாதிக்கப்பட்டு இறந்தார். எனவே தேவி மிக இளம் வயதிலேயே விதவையானார். ஒரு விதவையாக தனது இலக்கிய வாழ்க்கையைத் தொடங்கினார், பின்னர் கவிஞர் நரேந்திர தேப்பை சந்தித்தார். அவரை 1931 ஆம் ஆண்டு திருமணம் செய்து கொண்டார். இவர்களின் முதல் குழந்தையான மகன் பிறந்து சில நாட்களிலேயே நிமோனியா காரணமாக இறந்தார். இரண்டாவது குழந்தை நபனீதா தேவ் சென் தீவிர பெங்காலி பெண் கவிஞராக ஆனார் மற்றும் அமர்த்தியா சென்னை மணந்தார். தேவி மற்றும் தேப் இருவரும் ரவீந்திரநாத் தாகூர் மற்றும் சரத் சந்திர சட்டபாத்யாய் ஆகியோருடன் மிகவும் நெருக்கமாக இருந்தனர். தேவியின் மகளுக்கு தாகூர் *நபனீதா என்றும்* சட்டபாத்யாய *அனுராதா* என்றும் பெயரிட்டனர். தேவ் சென் பிறந்த சில நாட்களில் சட்டபாத்யாய் இறந்தார்  

## ஆதாரங்கள்
- சன்சாத் பங்காலி சரிதாபிதன். (1998) இந்தியா: சாகித்ய சம்சத். இரண்டாம் பகுதி, பக்கம் 349-350.
- ராதாராணி தேவி: வாழ்க்கை மற்றும் இலக்கியம் - பசந்தி தேப் (மசூம்தார்), வடக்கு வங்க பல்கலைக்கழகம்.
- இந்திய இலக்கிய வரலாறு: 1911-1956, சுதந்திரத்திற்கான போராட்டம் : வெற்றி மற்றும் சோகம்
# கெர்த்தே



**கெர்த்தே**; (ஆங்கிலம்: *Kerteh*; மலாய்: *Kerteh*) என்பது மலேசியா, திராங்கானு மாநிலத்தில், கெமாமான் மாவட்டத்தில் உள்ள ஒரு நகரம் ஆகும். திராங்கானு மாநிலத்தின் தலைநகரான கோலா திராங்கானு மாநகரிலிருந்து 96 கி.மீ. தொலைவில் தென்திசையில் உள்ளது.  

கெர்த்தே நகரில்தான் கெர்த்தே வானூர்தி நிலையமும் உள்ளது. இந்த வானூர்தி நிலையம் பெட்ரோனாஸ் *(Petronas)* நிறுவனத்திற்குச் சொந்தமான தனியார் வானூர்தி நிலையம் ஆகும்.  

தென் சீனக் கடலில் 100 - 200 கி.மீ. தொலைவில் உள்ள பல்வேறு எண்ணெய் தளங்களுக்கு, பெட்ரோனாஸ் நிறுவனப் பணியாளர்களையும்; எக்சான்மொபில் *(ExxonMobil)* பணியாளர்களையும்; வானூர்திகள் மூலமாக அனுப்பும் நோக்கத்திற்காக இந்த வானூர்தி நிலையம் உருவாக்கப்பட்டது.  

## பொது

கெர்த்தே ஒரு நகரம் மட்டும் அல்ல. அது ஒரு முக்கிம் ஆகும். அதாவது கெமாமான் மாவட்டத்தில் ஒரு துணைமாவட்டமாகும். கெர்த்தே முக்கிமில் சில கிராமங்கள் உள்ளன.  

கிராமம் என்பது (மலாய் மொழியில்: *Kg - Kampung*; ஆங்கிலம்: *Village*).  

- கம்போங் லாபோகான் - *Kg Labohan*
- கம்போங் தெங்கா - *Kg Tengah*
- கம்போங் தெலாகா - *Kg Telaga Papan*
- கம்போங் குளுகோர் - *Kg Gelugor*
- கம்போங் கோலா ஒபிஸ் - *Kg Kuala Opis*
- கம்போங் பாரு - *Kg Baru*
- கம்போங் சாபாங் - *Kg Chabang*
- கம்போங் பெங்காலான் ரங்கூன் - *Kg Pengkalan Ranggon*
- கம்போங் புக்கிட் பகாங் - *Kg Bukit Pahang*
- கம்போங் பத்து பூத்தே - *Kg Batu Puteh*
- கம்போங் டாராட் கொலாம் - *Kg Darat Kolam*
- கம்போங் மாட் ஈக்கால் - *Kg Mat Ikal*
- கம்போங் லாமா - *Kg Lama*
- கம்போங் ராசாவ் கெர்த்தே - *Rasau Kerteh*

தென் சீனக் கடலில் பெட்ரோலியம் எனும் 'கருப்பு தங்கம்' கண்டுபிடிக்கப்பட்ட பின்னர் கெர்த்தே பிரபலம் அடைந்தது. அதற்கு முன்னர் மற்ற கடற்கரைக் கிராமங்களைப் போல இதுவும் ஓர் அமைதியான கிராமமாகவே இருந்தது.  

### ஒளி நகரம்

பெட்ரோனாஸ் பெட்ரோலியத் தொழிற்சாலைகளில் இருந்து அதிக வெளிச்சம் வெளிப்படுவதால், சுற்றுலாப் பயணிகளிடையே "ஒளி நகரம்" என்றும் இந்த நகரம் அழைக்கப்படுகிறது. அண்மைய காலங்களில் கெர்த்தே நகரில் பல்வேறு வகையான வளர்ச்சித் திட்டங்கள் உருவாக்கப்பட்டுள்ளன.  

அவற்றில் ஸ்ரீ கெர்த்தே நகரம்; கெர்த்தே விமான நிலையம்; பெட்ரோனாஸ் தொழில்துறை வளாகம்; கெர்த்தே துறைமுகம்; திராங்கானு எண்ணெய் சுத்திகரிப்பு நிலையம்; பெட்ரோனாஸ் வளாகம்; பெட்ரோனாஸ் வளாக பள்ளி; கெர்த்தே பேரங்காடி; கெத்தே மினி அரங்கம் என பல்வேறு வளர்ச்சித் திட்டங்கள்.
# கெமாமான் மாவட்டம்



**கெமாமான் மாவட்டம்** (ஆங்கிலம்: *Kemaman District*; மலாய்: *Daerah Kemaman*; சீனம்: 甘马挽县; ஜாவி: كمامن‎) என்பது மலேசியாவின் திராங்கானு மாநிலத்தில் உள்ள ஒரு மாவட்டம் ஆகும். திராங்கானு மாநிலத்தில் எட்டு மாவட்டங்கள் உள்ளன. அவற்றில் இந்த மாவட்டமும் ஒன்றாகும்.  

கெமாமன் மாவட்டத்திற்கு கிழக்கில் தென் சீனக்கடல்; வடக்கில் டுங்குன் மாவட்டம் *(Dungun District)*; தெற்கிலும் மேற்கிலும் பகாங் மாநிலம் எல்லைகளாக உள்ளன. இந்த மாவட்டம் திராங்கானு மாநிலத்தின் தெற்கு நுழைவாயிலாக அமைகின்றது.  

கெமாமான் மாவட்டத்தின் நிர்வாக மையம் மற்றும் முக்கியப் பொருளாதார மையம் சுக்காய் நகரம். திராங்கானு - பகாங் மாநிலங்களின் எல்லைக்கு அருகில் உள்ளது.  

## பொது

இந்த மாவட்டத்தில் உள்ள மற்ற முக்கிய நகரங்கள் கிஜால், கெர்த்தே மற்றும் கெமாசிக். இந்த மாவட்டம் ஒரு நகராட்சி மன்றத்தால் நிர்வகிக்கப் படுகிறது. கிட்டத்தட்ட 1000 சதுர மைல்கள் பரப்பளவைக் கொண்டது. உலு திராங்கானு மாவட்டத்திற்கு அடுத்த நிலையில், இது மூன்றாவது பெரிய மாவட்டமாகும்.  

## நிர்வாகப் பிரிவுகள்

கெமாமான் மாவட்டம் 12 ''முக்கிம்களாகப் பிரிக்கப்பட்டுள்ளது. அவை:  

- பாண்டி - Bandi
- பங்குல் - Banggul
- பிஞ்சாய் - Binjai
- சுக்காய் (தலைநகர்) - Chukai
- உலு சுக்காய் - Hulu Chukai
- உலு ஜபூர் - Hulu Jabur
- கெமாசிக் - Kemasik
- கெர்த்தே - Kerteh
- கிஜால் - Kijal
- பாசிர் செமுட் - Pasir Semut
- தெபாக் - Tebak
- தெலுக் கலோங் - Teluk Kalong

## மக்கள் தொகையியல்

2010-ஆம் ஆண்டு மக்கள் தொகை கணக்கெடுப்பின்படி, கெமாமான் நகராண்மைக் கழகத்தின் நிர்வாகப் பகுதியில் 167,824 குடியிருப்பாளர்கள் இருந்தனர்.  

- மலாய்க்காரர்கள் - 157,778
- சீனர்கள் - 6937
- இந்தியர்கள் - 743
- பிற இனக் குழுக்கள் - 264

1940-ஆம் ஆண்டுகள் வரையிலான மக்கள்தொகை கணக்கெடுப்புகளில், கோலா திராங்கானு மற்றும் பெசுட் மாவட்டங்களுக்குப் பிறகு இந்தக் கெமாமான் மாவட்டம் தான் மூன்றாவது அதிக மக்கள்தொகை கொண்ட பகுதியாகும். 1970-களில் எண்ணெய் கண்டுபிடிக்கப்பட்ட பிறகு மக்கள்தொகை அமைப்பு மாற்றம் கண்டது.
# யோ. பெனடிக்ற் பாலன்


**யோ. பெனடிக்ற் பாலன்** (1939 – 1997) ஈழத்து எழுத்தாளர் ஆவார். இவர் பல சிறுகதைகளையும், புதினங்களையும், நாடகங்களையும், கல்வியியல் சார் கட்டுரைகளையும் எழுதியுள்ளார். இவரது 'விபச்சாரம் செய்யாதிருப்பாயாக' என்ற சிறுகதைத் தொகுதிக்கு 1995 இல் சாகித்திய மண்டலப் பரிசு கிடைத்தது.  

## வாழ்க்கைக் குறிப்பு
பெனடிக்ற் பாலன் இலங்கைப் பல்கலைக்கழகத்தில் இளங்கலைப் பட்டமும், அரசறிவியலில் சிறப்புப் பட்டமும் பெற்றவர். கல்வி வெளியீட்டுத் திணைக்களத்தில் பத்திராதிபராகப் பணியாற்றிய இவர் பயிற்றப்பட்ட ஆசிரியராக பதுளை, கந்தேகெதரைத் தமிழ் மகா வித்தியாலயத்தில் 1964 முதல் ஐந்து ஆண்டுகள் ஆசிரியராகப் பணியாற்றினார். உளவியல் விரிவுரையாளராகக் கோப்பாய் ஆசிரியர் பயிற்சிக் கல்லூரியில் 1984 முதல் 8 ஆண்டுகள் பணியாற்றிப் பின்னர் பிரதிக் கல்விப் பணிப்பாளராகப் பணியாற்றினார். இந்நூல் இவருக்கு இலக்கிய உலகில் ஒரு நிரந்தர இடத்தைப் பெற்றுக் கொடுத்தது. இவரது நீயொரு பெக்கோ என்ற நாடகம் நன்கறியப்பட்டதாகும்.  

## வெளியான நூல்கள்
- *குட்டி* (குறுநாவல் எழுத்தாளர் கூட்டுறவுப் பதிப்பகம், 1963
- *தனிச்சொத்து* (குட்டிக் கதைகள், கண்டி கலாசாரக் குழு, 1975)
- *சொந்தக்காரன்* (புதினம், பாரி நிலையம், சென்னை, 1968)
- *விபசாரம் செய்யாதிருப்பாயாக..* (பதினெட்டுச் சிறுகதைகள்)
- *கல்வி உளவியல் அடிப்படைகள்* (பூபாலசிங்கம் புத்தகசாலை - பதிப்பகம், 1996)
- *பலஸ்தீனம் என்னை அழைக்கிறது* (குறும் புதினம்)
- *தலைவிதியைப் பறிகொடுத்தோர்*
- *தேவி* (த. கனகரத்தினத்துடன் இணைந்து எழுதியது, கல்வி வெளியீட்டுத் திணைக்களம், 1981)
# சுக்காய்



**சுக்காய்** அல்லது கெமாமான் நகரம், (ஆங்கிலம்: *Chukai* அல்லது Kemaman Town; மலாய்: *Chukai அல்லது Bandar Kemaman*; ஜாவி: چوكاي‎) என்பது மலேசியா, திராங்கானு, கெமாமான் மாவட்டத்தின் தலைநகரம் ஆகும். அத்துடன் இது ஒரு முக்கிம் ஆகும்.  

சுக்காய் என்பது ஒரு மலாய் மொழிச் சொல். 'வரி' என்று பொருள். திராங்கானு மாநிலத்தின் தெற்குப் பகுதியில் மிகப்பெரிய நகரம் சுக்காய். இந்த நகரத்தைத் 'திராங்கானு மலாய்' *(Terengganu Malay)* எனும் திராங்கானு வட்டார வழக்கு மொழியில் *Bando Mamang* என்றும் அழைக்கிறார்கள்.  

## பொது

இந்தச் சுக்காய் நகரம், கெமாமன் ஆற்றின் முகத்துவாரத்திற்கு அருகில் அமைந்து உள்ளது. முன்பு காலத்தில், குறிப்பாக பிரித்தானியக் காலனித்துவக் காலத்தில், கெமாமான் ஆற்றுப் போக்குவரத்துக்கு வரிகள் விதிக்கப்பட்டன. அந்த வகையில் இந்த நகரத்திற்கும் சுக்காய் எனப் பெயரிடப்பட்டது.  

பகாங் மாநிலத்தின் தலைநகர் குவாந்தான்; மற்றும் திராங்கானு மாநிலத்தின் தலைநகர் கோலா திராங்கானு; இந்த இரு மாநிலங்களின் தலைநகரங்களுக்கு இடையே சுக்காய் நகரம் அமைந்துள்ளது.  

### கெமாமான் துறைமுகம்

எண்ணெய் நகரம் என சொல்லப்படும் கெர்த்தே நகருக்கு அருகாமையில் இருப்பதால், சுக்காய் நகரம் அந்த வட்டாரத்தின் முக்கிய வணிக மையமாக மாறியுள்ளது.  

சுக்காய் நகரத்திற்கு அருகிலுள்ள கெமாமான் துறைமுகம் ஒரு மீன்பிடித் துறைமுகமாகவும்; திராங்கானு கடற்கரையில் இருந்து தென்சீனக் கடலில் உள்ள எண்ணெய்த் தளங்களுக்கான விநியோக மையமாகவும் செயல்படுகிறது.  

### செராத்திங் கடற்கரை

சுக்காய் நகரில் இருந்து, குறுகிய தூரத்தில் பல கடற்கரைகள் உள்ளன. மலேசியப் புகழ் செராத்திங் கடற்கரை *(Cherating Beach)* சுக்காய் நகர மையத்தில் இருந்து தெற்கே சுமார் 15 நிமிட பயணத்தில் உள்ளது. சுக்காய் நகருக்கு அருகிலுள்ள மற்ற இடங்கள்:  

- மா தாயேரா ஆமைகள் சரணாலயம் *(Ma’ Daerah Turtle Sanctuary Centre)*

- சுங்கை காக் யா மின்மினிப் பூச்சி வளாகம் *(Sungai Kak Yah Firefly Watching)*

- கோலா கெமாமான் மீனவக் கிராமம் *(Kuala Kemaman Fishing Village)*

- பக்காவ் திங்கி படகுச் சவாரி வளாகம் *(Bakau Tinggi Recreational Area)*

## சுக்காய் காட்சியகம்
# அரி சங்கர் யாதவ்


**அரி சங்கர் யாதவ்** (*Hari Shankar Yadav*)(பிறப்பு: ஜனவரி 1, 1955) என்பவர் இந்திய அரசியல்வாதியும் பீகாரின் தற்போதைய சட்டப் பேரவை உறுப்பினரும் ஆவார். இவர் இராச்டிரிய ஜனதா தளம் கட்சியினைச் சார்ந்தவர் ஆவார். யாதவ் 2015 மற்றும் 2020 ஆண்டுகளில் நடைபெற்ற பீகார் சட்டமன்றத் தேர்தலில் இரகுநாத்பூரிலிருந்து பீகார் சட்டமன்ற உறுப்பினராகத் தேர்ந்தெடுக்கப்பட்டார்.
# செம்பழுப்பு-சிறகு தேன்சிட்டு


**செம்பழுப்பு-சிறகு தேன்சிட்டு** (*Rufous-winged sunbird*)(*சைனிரிசு உரூபிபென்னிசு*) என்பது நெக்டரினிடே குடும்பத்தில் உள்ள ஒரு வகை பறவையாகும் . இது தான்சானியாவில் மட்டுமே காணப்படும் அகணிய உயிரியாகும்.  

இதன் இயற்கை வாழ்விடம் துணை வெப்பமண்டல அல்லது வெப்பமண்டல ஈரமான மலைக் காடுகள் ஆகும். இது வாழ்விட இழப்பால் அச்சுறுத்தப்படுகிறது.
# வத்சலா திருமலை

**வத்சலா திருமலை** (*Vatsala Thirumalai*) இந்திய அரசின் அணுசக்தித் துறையின் கீழ் இயங்கும் உயிரியல் ஆராய்ச்சியில் நிபுணத்துவம் பெற்ற ஒரு ஆராய்ச்சி மையமான பெங்களுர் தேசிய உயிரியல் அறிவியல் மையத்தின் நரம்பியல் சுற்றுகள் மற்றும் மேம்பாட்டு ஆய்வகத்தில் ஓர் அறிவியலாளராக உள்ளார்.  

## ஆராய்ச்சி
விலங்குகளின் உடல் அசைவுகளை ஏற்படுத்தும் நரம்பியல் சுற்றுகளின் செயல்பாட்டைப் படிப்பதில் வத்சலா திருமலையின் நரம்பியல் சுற்றுகள் மற்றும் மேம்பாட்டு ஆய்வகம் கவனம் செலுத்துகிறது. கரு மற்றும் லார்வா நிலைகளின் போது கங்கைக்கு சொந்தமான வரிக்குதிரை மீனை தீவிர ஆய்வுக்காக இந்த ஆய்வகம் தேர்ந்தெடுத்துள்ளது. கரு மற்றும் லார்வா நிலைகளின் போது இம்மீனின் உட்புறங்களை நேரடியாகக் காண உதவுகிறது என்பதால் இம்மீனை ஆய்வகம் தேர்ந்தெடுத்தது.
# தமனி குறைபாடு


தமனி **சிதைவு** என்பது தந்துகி அமைப்பைத் தவிர்த்து, தமனிகள் மற்றும் நரம்புகளுக்கு இடையிலான ஒரு அசாதாரண இணைப்பாகும்.இந்த வாஸ்குலர் ஒழுங்கின்மை மத்திய நரம்பு மண்டலத்தில் (பொதுவாக பெருமூளை AVM ) ஏற்படுவதால் பரவலாக அறியப்படுகிறது, ஆனால் எந்த இடத்திலும் தோன்றலாம்.பல ஏவிஎம்கள் அறிகுறியற்றவை என்றாலும், அவை கடுமையான வலி அல்லது இரத்தப்போக்கு அல்லது பிற தீவிர மருத்துவ பிரச்சனைகளுக்கு வழிவகுக்கும்.  

ஏவிஎம்கள் பொதுவாக பிறவி மற்றும் RASopathies சேர்ந்தவை.ஏவிஎம்களின் மரபணு பரிமாற்ற முறைகள் முழுமையடையவில்லை, ஆனால் அறியப்பட்ட மரபணு மாற்றங்கள் உள்ளன (உதாரணமாக எபிடெலியல் லைனில், கட்டியை அடக்கும் PTEN மரபணு) இது உடல் முழுவதும் அதிக நிகழ்வுகளுக்கு வழிவகுக்கும்.
# பெசுட் மாவட்டம்



**பெசுட் மாவட்டம்** (ஆங்கிலம்: *Besut District*; மலாய்: *Daerah Besut*; சீனம்: 勿述县; ஜாவி: بسوت‎) என்பது மலேசியாவின் திராங்கானு மாநிலத்தில் உள்ள ஒரு மாவட்டம் ஆகும். திராங்கானு மாநிலத்தில் உள்ள எட்டு மாவட்டங்களில் இந்த மாவட்டமும் ஒன்றாகும்.  

பெசுட் மாவட்டத்திற்கு கிழக்கில் தென் சீனக்கடல்; வடக்கிலும் மேற்கிலும் கிளாந்தான் மாநிலம் எல்லைகளாக உள்ளன. இந்த மாவட்டம் திராங்கானு மாநிலத்தின் வடக்கு நுழைவாயிலாக அமைகின்றது.  

## பொது

கம்போங் ராஜா நகரம் (*Kampung Raja*), பெசுட் மாவட்டத்தின் தலைநகரம். இருப்பினும் பெசுட் மாவட்டத்தில் உள்ள மற்றொரு நகரான ஜெர்த்தே நகரம் (*Jerteh*), கம்போங் ராஜா நகரத்தைவிட மிகவும் வளர்ச்சி அடைந்த நகரமாகத் திகழ்கின்றது.  

மற்றொரு முக்கிய நகரம் மீன்பிடித் துறைமுகமான கோலா பெசுட் (*Kuala Besut*). தவிர சாபி (*Jabi*), அப்பால் (*Apal*), பாசிர் அகார் (*Pasir Akar*) மற்றும் தெம்பிலா (*Tembila*) போன்ற பிற சிறிய நகரங்களும் கிராமங்களும் இந்த மாவட்டத்தில் உள்ளன.  

## நிர்வாகப் பிரிவுகள்

பெசுட் மாவட்டம் 16 ''முக்கிம்களாகப் பிரிக்கப்பட்டுள்ளது. அவை:  

- புக்கிட் கெனாக் - *Bukit Kenak*
- புக்கிட் புத்திரி - *Bukit Puteri*
- உலு பெசுட் - *Hulu Besut*
- சாபி - *Jabi*
- கம்போங் ராஜா - *Kampung Raja*
- கெலுவாங் - *Keluang*
- கெரண்டாங் - *Kerandang*
- கோலா பெசுட் - *Kuala Besut*
- குபாங் பெம்பான் - *Kubang Bemban*
- லுபோக் காவா - *Lubuk Kawah*
- பாசிர் அக்கார் - *Pasir Akar*
- பெலாகாட் - *Pelagat*
- பெங்காலான் நங்கா - *Pengkalan Nangka*
- பெர்கெந்தியான் தீவுகள் - *Perhentian Islands*
- தெம்பிலா - *Tembila*
- தெனாங் - *Tenang*

## மக்கள் தொகையியல்
2010-ஆம் ஆண்டு நிலவரப்படி, பெசுட் மாவட்டத்தின் மக்கள் தொகை 140,952 பேர். மலாய்க்காரர்கள் பெரும்பான்மையாக உள்ளனர். பிற இனத்தவர்களில் சீனர் மற்றும் சயாமியர்களும் *(Siamese)* (தாய்லாந்து மக்கள்) அடங்குவர்  

பெசுட்டில் உள்ள பெரும்பாலான மலாய்க்காரர்கள், திராங்கானிய அடையாளத்தை விட *(Terengganuan identity)* கிளந்தானிய அடையாளத்துடன் *(Kelantanese identity)* தங்களை அடையாளப்படுத்திக் கொள்கிறார்கள். திராங்கானு மலாய் மொழிக்குப் *(Terengganu Malay)* பதிலாக அவர்கள் கிளாந்தான்-பட்டாணி மலாய் மொழியை *(Kelantanese Malay)* பேச முனைகிறார்கள் என்பது ஒரு முக்கிய எடுத்துக்காட்டு.  

சீன மக்களைப் பொறுத்த வரையில், ஜெர்த்தே நகருக்கு அருகில் அதிக அளவில் வாழ்கின்றனர்.
# செம்மூஞ்சு சிரிப்பான்


**செம்மூஞ்சு சிரிப்பான்** (*Red-faced liocichla*)(*லியோசிச்லா பீனிசியா*) என்பது லியோத்ரிச்சிடே குடும்பத்தில் காணப்படும் பறவைச் சிற்றினமாகும்.  

## வாழ்விடம்
வங்களாதேசம், பூட்டான், மியான்மர், வடகிழக்கு இந்தியா, நேபாளம் மற்றும் மேற்கு யுன்னான் ஆகிய நாடுகளில் *இலி*. *பீனிசியா* காணப்படுகிறது. இதன் இயற்கை வாழ்விடம் மிதவெப்பமண்டல அல்லது வெப்பமண்டல ஈரமான, மலைக் காடுகள் ஆகும். உணவு தேடும் போது, வெப்பமண்டல அகன்ற இலைக் காடுகளின் அடர்ந்த அடிவளர்ச்சியின் ஊடாக இணையாகவோ அல்லது மற்ற இனங்களுடனோ அல்லது தனியாகவோ மந்தையாகவோ நகர்கிறது.
# பழுப்பு நிலக்கரி



**பழுப்பு நிலக்கரி** அல்லது **லிக்னைட்** (**Lignite** or **brown coal**), 25% முதல் 35% வரையில் கரிமம் கொண்ட மிருதுவான, பழப்பு நிறத்தில் காணப்படும் ஒரு வகை எரிபொருள் ஆகும்.பழுப்பு நிலக்கரியில் ஈரப்பதம் அதிக அளவில் இருப்பதாலும், கரிமம் குறைந்த அளவில் இருப்பதாலும் வெப்பம் தரும் ஆற்றலில் இது நிலக்கரி அடுத்த தரத்தில் இது உள்ளது. எனவே சரங்கங்களில் தோண்டி எடுக்கப்படும் பழுப்பு நிலக்கரி, நீராவி மின் நிலையங்களில் மின்சார உற்பத்திக்கு மட்டுமே பயன்படுகிறது.  

## பயன்பாடுகள்
பழுப்பு நிலக்கரியை பயன்படுத்தி நீராவி மின்சார நிலையங்கள் இயங்குகிறது, சிறிதளவில் வேளாண்மைக் கருவிகள் உற்பத்திக்கும் மற்றும் நகைகள் உருக்குவதற்கும் பயன்படுகிறது. மேலும் பழுப்பு நிலகக்ரி குளிர்கால பிரதேசங்களில் வீடுகளில் வெப்பமூட்டி அடுப்புகளில் பயன்படுகிறது.  

## இந்தியாவில் பழுப்பு நிலக்கரி
இந்தியாவில் ஆந்த்ரசைட், பிட்மினஸ், பழுப்பு நிலக்கரி, பீட் ஆகிய நான்கு வகைகள் கிடைக்கிறது. இவற்றில் மிக உயர்ந்த தரத்தில், வெப்ப ஆற்றலை தரக்கூடியது ஆந்த்ரசைட் மற்றும் பிட்மினஸ் எனும் நிலக்கரி ஆகும். இவை இரண்டிலுமே கரிமத்தின் அளவு அதிகம். தமிழ்நாட்டின் கடலூர் மாவட்டத்தில் உள்ள நெய்வேலி பழுப்பு நிலக்கரி சுரங்கத்தில் லிக்னைட் எனப்படும் பழுப்பு நிலக்கரி வெட்டி எடுக்கப்படுகிறது.
# ஆனையூர் ஐராவதேசுவரர் கோவில்


**ஆனையூர் ஐராவதேசுவரர் கோவில்** மதுரை மாவட்டம், செல்லம்பட்டி வட்டம், ஆனையூர் கிராமத்தில் அமைந்துள்ள இந்து சமயக் கோவிலாகும். கட்டகருப்பன்பட்டி ஊராட்சிக்கு உட்பட்ட இவ்வூர் மதுரை-தேனி தேசிய நெடுஞ்சாலையில் உள்ளது. இவ்வூர், மதுரையிலிருந்து 29 கி.மீ தொலைவிலும், உசிலம்பட்டியிலிருந்து 8.7 கி.மீ. தொலைவிலும், செல்லம்பட்டியிலிருந்து 7.1 கி.மீ. தொலைவிலும் அமைந்துள்ளது. இதன் பின் குறியீடு 625017 ஆகும். கல்வெட்டுகளில் இவ்வூர் திருக்குறுமுள்ளூர் என்று பதிவு செய்யப்பட்டுள்ளது.  

## கோவில் அமைப்பு
இக்கோவில் நுழைவாயில், உருளை வடிவத் தூண்கள் தாங்கும் மண்டபமாக அமைந்துள்ளது. கோவில் கருவறை, அர்த்தமண்டபம், மகாமண்டபம் ஆகியன இடம்பெற்றுள்ளன. இவை இக்கோவிலின் தொன்மையை எடுத்துக்காட்டுகின்றன. மூலவர் ஐராவதீசுவரர் என்னும் அக்னீசுவரமுடைய பரமசுவாமிகள். மூலவர் திருவக்கீசுவரமுடைய நாயனார், திருக்குறு முள்ளுர்த் தேவர் ஆகிய பெயர்களிலும் அறியப்படுகிறார்.  
ஐராவதீசுவரர் கருவறை மேற்குநோக்கி அமைந்துள்ளது. கருவறை நுழைவாயிலையொட்டி இருபுறமும் துவாரபாலர்களின் சிலைகள் அமைந்துள்ளன. சித்திரை மற்றும் ஆடி மாத பிரதோச நாட்களில் மூலவர் கருவறைக்கு நேரே சூரியக் கதிர்கள் படுவது சிறப்பு.  
இக்கோவில் இந்து அறநிலையத்துறையினரின் கட்டுப்பாட்டில் உள்ளது.  
சோழன் தலை கொண்ட வீரபாண்டியனின் (கி.பி. 939 - 960) பத்தாம் ஆட்சியாண்டு (கி.பி 956 ஆம் ஆண்டுக்) கல்வெட்டே இக்கோவிலில் கண்டறியப்பட்ட காலத்தால் பழமையான கல்வெட்டாகும் (மதுரை மாவட்டக் கல்வெட்டுகள் பக்கம் 174 - தமிழ்நாடு தொல்லியல் துறை தொடர் எண்: 326/2003 ARE 336/1961-1962)  
கருவறை வாயில் நிலைக்கால்களில் இக்கல்வெட்டு இருபகுதியாகப் பொறிக்கப்பட்டுள்ளது. இக்கல்வெட்டு இவ்வூரின் பெயரை திருக்குறுமுள்ளூர் என்று பதிவு செய்துள்ளது. இக்கோவிலில் குடிகொண்டுள்ள இறைவன் திருவக்னீசுவர நாயனாரின் அருளால் இழந்த அரசைப் பெற்றதாக ( இராஜ்ஜியத்தைத் தந்தருளின நாயனார் திருக்குறுமுள்ளூர் உடையார் திருவக்னீசுவரமுடைய பரமசுவாமிகள்) இக்கல்வெட்டு குறிப்பிடுகிறது.  
இம்மன்னனின் காலத்தைச் சேர்ந்த நான்கு கல்வெட்டுக்கள் இக்கோவில் திருச்சுற்றில் கண்டறியப்பட்டுள்ளன. இவற்றுள் மூன்று வட்டெழுத்துக் கல்வெட்டுகளாகும்.  

கி.பி., 1011, 1012 ஆம் ஆண்டுகளில் பொறிக்கப்பட்ட முதலாம் இராஜராஜ சோழனின் மூன்று கல்வெட்டுகள்; கி.பி., 1016 , 1018, 1021 ஆம் ஆண்டுகளில் பொறிக்கப்பட்ட முதலாம் இராஜேந்திர சோழனின் மூன்று கல்வெட்டுகள் இக்கோவிலில் உள்ளன. முதலாம் இராஜராஜ சோழனின் வட்டெழுத்துக் கல்வெட்டு ஒன்று இக்கோவிலில் பொறிக்கப்பட்டுள்ளது. சோழர்கள் பாண்டிய நாட்டைக் கைப்பற்றி ஆண்ட காலத்திலும் இவ்வூரின் பெயரை திருக்குறுமுள்ளூர் என்றே இக்கல்வெட்டுகள் குறிப்பிட்டுள்ளன. இவ்வூர் இராஜராஜ பாண்டிய நாட்டின், வளநாட்டுப் பிரிவுகளில் ஒன்றான மதுராந்தக வளநாட்டின், தென்கல்லக நாட்டில் இடம்பெற்றிருந்தது. சடையவர்மன் சுந்தரசோழ பாண்டியனின் கி.பி. 1023, 1027, 1031 ஆம் ஆண்டுக் கல்வெட்டுகளும் இக்கோவிலில் கண்டறியப்பட்டுள்ளன. கி.பி. 1023 ஆண்டுக் கல்வெட்டு இவ்வூரை “திருக்கோவிலூரான திருக்குறுமுள்ளூர்” என்று சுட்டுகிறது. பாண்டிய மன்னர்களான சடையவர்மன் சிறீ வல்லபனின் கி.பி. 1124 ஆம் ஆண்டுக் கல்வெட்டு ஒன்றும், முதலாம் மாறவர்மன் குலசேகரனின் கி.பி. 1310 ஆம் ஆண்டுக் கல்வெட்டு ஒன்றும் இக்கோவில் வளாகத்தில் பொறிக்கப்பட்டுள்ளன. சடையவர்மன் சிறீ வல்லபனின் கல்வெட்டிலும் இவ்வூரின் பெயர் திருக்குறுமுள்ளூர் என்றே குறிப்பிடப்படுகிறது.
# இசுடீரின் சிரிப்பான்


**இசுடீரின் சிரிப்பான்** (*Steere's liocichla*)(*லியோசிச்லா இசுடீரி*) லியோத்ரிச்சிடே குடும்பத்தில் உள்ள ஒரு பறவை ஆகும். இந்தச் சிற்றினம் முதன்முதலில் 1877-ல் இராபர்ட் இசுவின்கோவால் விவரிக்கப்பட்டது.  

இது தைவானில் மட்டுமே காணப்படும் அகணிய உயிரியாகும்.. பாலின வேறுபாடு காணும் இப்பறவையில் ஆண் பெண்ணைவிட பெரியவை.
# 2022 ஐக்கிய இராச்சியத்தில் குரங்கம்மை பரவல்


**2022 ஐக்கிய இராச்சியத்தில் குரங்கம்மை பரவல்** (*2022 United Kingdom monkeypox outbreak*) குரங்கம்மை நோய் பரவியுள்ள மேற்கு ஆப்பிரிக்க நாடான நைசீரியாவுக்கு பயணம் செய்த பிரித்தானியரிடம் அறிகுறிகள் தேன்பட்டதைத் தொடர்ந்து பரவத் தொடங்கியது. 2022 ஆம் ஆண்டு ஏப்ரல் மாதம் 29 ஆம் தேதியன்று நாட்டின் முதலாவது குரங்கம்மை அறிகுறிகள் கண்டறியப்பட்டன. மே மாதம் 4 ஆம் தேதி ஐக்கிய இராச்சியத்திற்கு திரும்பிய தனியர் மூலம் நோய் பரவல் தொடங்கியது.  

ஐக்கிய இராச்சியத்தில் குரங்கம்மை நோயின் வருகைக்கான ஆதாரம் தற்போது அறியப்படவில்லை. மே மாதத்தின் நடுப்பகுதியிலிருந்து இலண்டன் பகுதியில் சமூகப் பரவல் நடைபெறுவதாக அறியப்படுகிறது. வடகிழக்கு இங்கிலாந்திலும் வைரசின் பாதிப்புகள் பதிவாகியுள்ளன. இந்த வெடிப்பு குறிப்பாக நங்கை, நம்பி, ஈரர், திருனர் சமூகத்தை பாதித்துள்ளது.  

## பின்னணி
மனித குரங்கம்மை என்பது *குரங்கம்மை வைரசால்* ஏற்படும் ஒரு வைரசு தொற்று நோயாகும். தற்போது அழிக்கப்பட்ட பெரியம்மை நோயுடன் இது தொடர்புடையது. குரங்கம்மை பொதுவாக பெரியம்மை போன்ற நோய் அறிகுறிகளுடன் காணப்படும், இருப்பினும் பொதுவாக இலேசானது. குரங்கம்மை கடுமையானால் சில வேளைகளில் நிமோனியா காய்ச்சல், கண் பார்வையின்மை, மூளைக் காய்ச்சல் உண்டாகலாம். குரங்கம்மைக்கான இறப்பு விகிதம் உடனடி சிகிச்சையின்றி 10% ஆக இருக்கலாம்.  

குரங்கம்மை மேற்கு மற்றும் மத்திய ஆப்பிரிக்காவில் மட்டுமே தொற்றாக இருந்தது. 2022 ஆம் ஆண்டு தொற்றுநோய் வெடிப்பதற்கு முன்பு, ஐக்கிய இராச்சியத்தில் ஏழு குரங்கம்மை நோயாளிகளை மட்டுமே பதிவு செய்தது. இவர்கள் அனைவரும் ஆப்பிரிக்காவிலிருந்து இறக்குமதி செய்யப்பட்ட நோயாளிகளாக இருந்தனர். அல்லது இத்தகைய நோயாளிகளின் சிகிச்சையில் ஈடுபட்டுள்ள சுகாதாரப் பணியாளர்களாக இடுந்தனர். இதுபோன்ற முதல் மூன்று நிகழ்வுகள் 2018 ஆம் ஆண்டில் அறியப்பட்டன. மற்றும் 2021 ஆம் ஆண்டில் மேலும் மூன்று நிகழ்வுகளும் காணப்பட்டன. 2022 ஆம் ஆண்டுக்கு முன்னர் மேற்கத்திய நாட்டில் பதிவுசெய்யப்பட்ட ஒரே பெரிய குரங்கம்மை நோய் வெடிப்பு அமெரிக்காவில் 2003 ஆம் ஆண்டு நிகழ்ந்தது. இருப்பினும், இந்த வெடிப்பு சமூக பரவலைக் கொண்டிருக்கவில்லை.  

குரங்கம்மை நோய் முதன்மையாக தொற்றுள்ள நபர்களுடன் நெருங்கிய தொடர்பு கொள்வதன் மூலம் பரவுகிறது. 2022 ஆம் ஆண்டு நோய்ப்பரவல் வெடிப்பதற்கு முன்பு, குரங்கம்மை நோய் பாலியல் ரீதியாக பரவும் நோய்த்தொற்றாகக் கருதப்படவில்லை. வெடிப்பின் ஆரம்ப கட்டங்களில் பாலியல் தொடர்பில் உள்ளவர்களுக்கு இடையே வைரசு வேகமாக பரவும் என்றும் உடலுறவு நோய் பரவுவதற்கான மற்றொரு வழியாக இருக்கலாம் என்ற விவாதத்தையும் தூண்டியது.  

## காலவரிசை

2022 ஆம் ஆண்டு ஏப்ரல் பிற்பகுதியில் நைசீரியாவில் உள்ள லாகோசு மற்றும் டெல்டா மாநிலத்திற்குச் சென்ற பிரித்தானியக் குடியுரிமை நபர் குரங்கம்மை நோய் பரவலுக்கான முதலாவது குறியீட்டு நபராக கருதப்படுகிறார். குரங்கம்மை நோய்க்கான அறிகுறிகள் உவரிடம் தென்பட்டன. ஏப்ரல் 29 ஆம் தேதி சொறி உட்பட குரங்கம்மையின் அறிகுறிகள் தோன்றின. மே மாதம் 4 ஆம் தேதி ஐக்கிய இராச்சியத்திற்கு திரும்பிய தனியர் மூலம் நோய் பரவல் தொடங்கியது. அந்த நபர் கைசு மருத்துவமனையில் சிகிச்சைக்காக அனுமதிக்கப்பட்டார். வைரசு சோதனையில் நேர்மறை முடிவு கிடைத்ததால் தனிமைப்படுத்தப்பட்டார். பாலிமரேசு சங்கிலி எதிர்வினை மூலம் நோயாளியின் மாதிரிகளைச் சோதித்ததில், மேற்கு ஆப்பிரிக்க குரங்கம்மை நோய் வெடிப்பு தெரியவந்துள்ளது, இது இரண்டு அறியப்பட்ட குரங்கம்மை நோய் வகைகளில் குறைவான ஆபத்தானது, இறப்பு விகிதம் சுமார் 1% ஆகும்.
# அஜய் ஞானமுத்து



***ஆர். அஜய் ஞானமுத்து*** ஒரு இந்திய திரைப்பட இயக்குநர் மற்றும் திரைக்கதை எழுத்தாளர் முதன்மையாக தமிழ் சினிமாவில் பணிபுரிகிறார். *7ஆம் அறிவு* மற்றும் *துப்பாக்கி* ஆகிய படங்களின் இயக்குனரான ஏஆர் முருகதாஸுக்கு உதவியாக தனது வாழ்க்கையைத் தொடங்கினார். 2015-ல், *டிமான்ட்டி காலனி* என்ற ஹாரர்-த்ரில்லர் திரைப்படத்தின் மூலம் இயக்குநராக அறிமுகமானார், இந்தத்திரைப்படம் விமர்சகர்கள் மற்றும் பார்வையாளர்களிடையே நல்ல வரவேற்பைப் பெற்ற சூப்பர் ஹிட் படமாகும். அவரது இரண்டாவது படமான *இமைக்கா நொடிகள்* பிளாக்பஸ்டர் ஆனது. தற்போது இவர் தேசிய விருது பெற்ற நடிகரான விக்ரம் நடிப்பில் கோப்ரா என்னும் பிரமாண்ட திரைப்படத்தை இயக்கி வருகிறார்.  

## தனிப்பட்ட வாழ்க்கை
அஜய் தனது பள்ளிப் படிப்பை செயின்ட் ஜான்ஸ் உயர்நிலைப் பள்ளியிலும், செயின்ட் பேட்ரிக் ஆங்கிலோ இந்தியன் மேல்நிலைப் பள்ளியிலும் முடித்தார், பின்னர் லயோலா கல்லூரியில் சேர்ந்தார். காட்சி தொடர்பியல் துறை மாணவராக இருந்த கல்லூரி நாட்களில், குறும்படங்கள் தயாரிப்பதில் ஆர்வம் காட்டினார். சென்னையில் உள்ள SAE இன்ஸ்டிடியூட்டில் டிஜிட்டல் ஃபிலிம்மேக்கிங் டிப்ளமோவையும் ஒரே நேரத்தில் முடித்தார்.  

## தொழில்
அஜய் 2010-ல் *நாளைய* இயக்குநர் சீசன்-1 என்ற குறும்பட தயாரிப்பு நிகழ்ச்சியில் போட்டியிட தேர்ந்தெடுக்கப்பட்டார், அங்கு அவர் இறுதிப் போட்டியாளர்களில் ஒருவராக வந்தார். பின்னர் அவர் திரைப்படத் இயக்குநர் மற்றும் தயாரிப்பாளர் ஏ.ஆர்.முருகதாஸிடம் உதவி இயக்குநராகச் சேர்ந்து, *7ஆம் அறிவு* (2011) மற்றும் *துப்பாக்கி* (2012) போன்ற படங்களில் பணியாற்றினார்.  

## திரைப்படவியல்
| 2015 | *டெமோண்டே காலனி* |  |
| --- | --- | --- |
| 2018 | *இமைக்கா நொடிகள்* |  |
| 2022 | கோப்ரா | தயாரிப்பில் |
# 2022 சைபீரிய காட்டுத்தீ

**2022 சைபீரிய காட்டுத்தீ** (*2022 Siberian wildfires*) உருசிய நாட்டின் சைபீரியாவில் மே மாதத்தின் தொடக்கத்தில் தொடங்கியது. கிராசுநோயார்சுக்கு மற்றும் அல்டாய் பகுதிகள், இர்குட்சுக்கு , கெமரோவோ, ஓம்சுக், குர்கன் மற்றும் ககாசியா பகுதிகளில் தீயின் அடர்த்தி குவிந்துள்ளது. மே மாதம் 15 ஆம் தேதி நிலவரப்படி தீயின் மொத்த பரப்பளவு சுமார் 20 ஆயிரம் எக்டேர் ஆகும். 2022 ஆம் ஆண்டின் தொடக்கத்தில் இருந்து கணக்கிட்டால் தீயின் பரப்பளவு 100 ஆயிரம் எக்டேர்களுக்கும் மேலாகும்.  

மே விடுமுறை நாட்களில் சுற்றுலாவின் போது தீயை கவனக்குறைவாக கையாளுதல், மின்கம்பிகள் மற்றும் துணை மின்நிலையங்களின் குறுகிய சுற்றுகள், காய்ந்த புல்லில் தீப்பிடித்தல் போன்றவை தீ ஏற்படுவதற்கான சாத்தியமான காரணங்களாகும்.  

மே 11 நிலவரப்படி, 72 குடியிருப்பு பகுதிகளில் உள்ள 1298 கட்டடங்கள் எரிந்தன இதில் 730 குடியிருப்பு கட்டடங்களும் அடங்கும். ஒரு குழந்தை உட்பட குறைந்தது 17 பேர் இறந்துள்ளனர். சுமார் 2,000 பேர் வீடுகளை இழந்து தவித்தனர்.  

மே 7 அன்று, கிராசுநோயார்சுக்கு பிரதேசத்தின் ஆளுநர் அலெக்சாண்டர் உசு அவசரகால நிலையை அறிவித்தார். உருசிய அதிபர் விளாடிமிர் புடின், ஆளுநர் அலெக்சாண்டர் உசுவின் அறிக்கைகளைக் கேட்டபின், அவருக்கு தேவையான உதவிகளை வழங்குமாறு அறிவுறுத்தினார். அவசரகால சூழ்நிலைகள் அமைச்சகம், கைதிகள் மற்றும் உள்ளூர் காலனி ஊழியர்கள் போன்றவர்களை தீயை அணைக்க அனுப்பியது.  

2022 ஆம் ஆண்டு உக்ரைன் மீதான உருசிய படையெடுப்பிற்காக திசைதிருப்பப்பட்ட படைகள் காரணமாக இத்தீ கட்டுப்பாடற்ற நிலைக்கு சென்றதாக வாதிடப்படுகிறது.